Carsten Hansen (S), 2009-11-03:
Jeg vil gerne rose Venstres ordfører for at være forholdsvis klar i argumentationen i forhold til sidst.
Så den ros skal der da være.
Jeg vil starte med at sige tak til De Radikale for at sætte fokus på en problemstilling, vi alle sammen godt har vidst har været der, men som vi måske ikke har fået taget initiativ til at få løftet.
Det er sådan, at hvor der er en vilje, er der også en vej.
Det her burde vi kunne løse.
Jeg vil sige, at den argumentation, jeg har hørt fra både ministeren og især fra Venstres ordfører i dag, var præcis den samme argumentation, der var i forhold til SU-lovgivningen, da vi lavede det forlig, hvor vi også fik enlige forsørgere og forsørgere, der boede sammen med andre forsørgere under uddannelse, med.
Der er en masse unge mennesker, som har fået en uddannelse på ganske ordentlige vilkår og kan klare sig igennem som ordentlige mennesker, der ikke skal ud med raslebøssen hele tiden.
Her taler vi om et problem, der i omfang ikke er voldsomt stort for samfundet, men som er et kæmpe problem for den enkelte.
Vil vi nå vores målsætning om, at 95 pct. skal have en ungdomsuddannelse, så kan det vel ikke nytte noget, at vi her i Folketinget har fine fornemmelser, så det kun er dem på de mellemlange og de videregående uddannelser, der kan få de fine ordninger, men ikke dem på erhvervsuddannelserne.
Jeg kan godt se, der ligger noget omkring AER-ordningen.
Jeg kan godt se, at der ligger et eller andet omkring SU-forliget, hvis man skal etablere låneordning, men det er jo ikke det, det handler om.
Det handler om, at vi skal løse den udfordring for en række unge mennesker, så de kan få en uddannelse.
Jeg ved ikke, hvor man går hen i dag og får den slags renter, men det er i hvert fald ikke i banken.
Det kunne måske både samfundsmæssigt og menneskeligt være her, hvor vi sagde: Nu finder vi altså en løsning, og det, vi er valgt til som politikere, er vel at skabe løsninger, som bringer os videre og sikrer, at unge mennesker får en uddannelse.
Vi er i en tid, hvor masser af mennesker bliver fyret.
Vi har set, at arbejdsløshedstallene drøner op.
Der er en masse unge mennesker, som måske tidligere bare kunne klare sig på arbejdsmarkedet, som nu er modtagelige for at tage en uddannelse.
Så må det da for pokker vel ikke være den beskedne ekstra økonomi, der blokerer for det.
Derfor vil jeg godt sige, at jeg var en lille smule skuffet over Venstres og ministerens tale om det her, hvor man overhovedet ikke var imødekommende.
Jeg synes, at vi, ligesom Venstres ordfører sagde, måske skulle få skrevet en beretning for at analysere tallet og så tage det op igen, fordi det er altså helt afgørende, at vi også sikrer de her unge mennesker og ikke kun dem på de fine uddannelser.
Jeg ved ikke, om det kun er dem, Venstre brænder for, men vi andre har jo også en aktie i erhvervsuddannelserne og synes, at det var rimeligt, at de kom med her.
Så jeg er en lille smule forstemt, men jeg er glad ved, at De Radikale har sat så fint fokus på det, som de har med det her gennemarbejdede forslag.
Ja tak.
Jeg vil godt kvittere for fru Marlene Harpsøes bemærkninger om, at man skal se på det, men er fru Marlene Harpsøe ikke enig i, at vi jo faktisk på en række områder har ydet tilskud og sikret, at voksne på særlige vilkår f.eks. via erhvervsuddannelserne kan få en højere løn?
De her to partier har jo medvirket til, at voksenlærlingeordningen er blevet fuldstændig uden restriktioner nu, og alle kan komme ind, også der, hvor der er flaskehalse.
Der går man jo faktisk ind og giver et målrettet tilskud oven i en elevløn for at sikre, at voksne kan komme igennem uddannelsessystemet.
Er der noget i vejen for, når man nu har den store velvilje på det her område, at vi kunne se på det oveni, eller hvad er det for en løsning, Dansk Folkeparti forestiller sig for unge mennesker på erhvervsuddannelserne, der er forsørgere?